DECLARAȚIA DE ASIGURARE 6. În temeiul dispozițiilor articolului 287 din Tratatul privind funcționarea Uniunii Europene (TFUE), Curtea a auditat: (a) conturile anuale ale întreprinderii comune ECSEL, care cuprind situațiile financiare (4) și rapoartele privind execuția bugetară (5) pentru perioada 27 iunie 2014–31 decembrie 2014; și (b) legalitatea și regularitatea operațiunilor subiacente acestor conturi. Responsabilitatea conducerii 7. În conformitate cu articolele 16 și 22 din Regulamentul delegat (UE) nr. 110/2014 al Comisiei (6), conducerea este responsabilă de întocmirea și de prezentarea fidelă a conturilor anuale ale întreprinderii comune, precum și de legalitatea și regularitatea operațiunilor subiacente acestora. (a) Responsabilitățile conducerii în ceea ce privește conturile anuale ale întreprinderii comune includ conceperea, implementarea și menținerea sistemului de control intern necesar pentru întocmirea și pentru prezentarea fidelă a unor situații financiare care să nu fie afectate de denaturări semnificative, fie rezultate din acte de fraudă, fie rezultate din erori; aceste responsabilități includ, de asemenea, alegerea și aplicarea politicilor contabile corespunzătoare, pe baza normelor contabile adoptate de contabilul Comisiei (7), precum și elaborarea unor estimări contabile rezonabile în lumina circumstanțelor existente. Directorul aprobă conturile anuale ale întreprinderii comune după ce contabilul acesteia le-a întocmit pe baza tuturor informațiilor disponibile și după ce acesta a elaborat o notă ce însoțește conturile, în care declară, inter alia, că a obținut o asigurare rezonabilă conform căreia aceste conturi prezintă, sub toate aspectele semnificative, o imagine corectă și fidelă a situației financiare a întreprinderii comune. (b) Responsabilitățile conducerii în ceea ce privește asigurarea legalității și regularității operațiunilor subiacente și respectarea principiului bunei gestiuni financiare constau în conceperea, implementarea și menținerea unui sistem eficace și eficient de control intern, care să facă apel la o supraveghere adecvată și la măsuri corespunzătoare de prevenire a neregularităților și a fraudei, precum și, dacă se dovedește necesar, la acțiuni în justiție pentru recuperarea fondurilor plătite sau utilizate în mod incorect. Responsabilitatea auditorului 8. Responsabilitatea Curții este de a furniza Parlamentului European și Consiliului (8), pe baza auditului pe care l-a desfășurat, o declarație de asigurare cu privire la fiabilitatea conturilor anuale și la legalitatea și regularitatea operațiunilor subiacente acestora. Auditul Curții este efectuat în conformitate cu standardele internaționale de audit și codul deontologic formulate de IFAC și cu standardele internaționale ale instituțiilor supreme de audit formulate de INTOSAI. Aceste standarde impun Curții să planifice și să efectueze auditul astfel încât să obțină o asigurare rezonabilă referitor la prezența sau la absența unor denaturări semnificative în cadrul conturilor anuale ale întreprinderii comune și la conformitatea operațiunilor subiacente cu legile și reglementările în vigoare. 9. Auditul implică aplicarea unor proceduri în vederea obținerii de probe de audit privind sumele și informațiile prezentate în conturi și privind legalitatea și regularitatea operațiunilor subiacente acestora. Procedurile de audit sunt alese pe baza raționamentului auditorului, care se întemeiază pe evaluarea riscului ca în cadrul conturilor să se regăsească denaturări semnificative sau ca la nivelul operațiunilor subiacente să existe neconformități semnificative cu cerințele din legislația Uniunii Europene, fie că aceste denaturări sau neconformități rezultă din acte de fraudă, fie că rezultă din erori. Atunci când evaluează aceste riscuri, auditorul analizează controalele interne referitoare la întocmirea și la prezentarea fidelă a conturilor, precum și sistemele de supraveghere și de control introduse pentru a asigura legalitatea și regularitatea operațiunilor subiacente, și definește proceduri de audit corespunzătoare în raport cu circumstanțele. Auditul include, în egală măsură, aprecierea caracterului adecvat al politicilor contabile și a caracterului rezonabil al estimărilor contabile, precum și evaluarea prezentării globale a conturilor. 10. Curtea consideră că probele de audit obținute sunt suficiente și adecvate pentru a sta la baza declarației sale de asigurare. Opinia privind fiabilitatea conturilor 11. În opinia Curții, conturile întreprinderii comune pentru perioada 27 iunie 2014–31 decembrie 2014 prezintă în mod fidel, sub toate aspectele semnificative, situația financiară a acesteia la 31 decembrie 2014, precum și rezultatele operațiunilor sale și fluxurile sale de numerar pentru exercițiul încheiat la această dată, în conformitate cu dispozițiile regulamentului său financiar și cu normele contabile adoptate de contabilul Comisiei. Argumentele care stau la baza exprimării opiniei cu rezerve privind legalitatea și regularitatea operațiunilor subiacente 12. ECSEL a preluat proiectele întreprinderilor comune ARTEMIS și ENIAC. Plățile pe care întreprinderea comună ECSEL le-a efectuat în cadrul acestor proiecte în perioada 27 iunie–31 decembrie 2014 pe baza certificatelor de acceptare a costurilor emise de autoritățile naționale de finanțare din statele membre s-au ridicat la 12,6 milioane de euro, ceea ce reprezintă 48 % din totalul plăților efectuate de întreprinderea comună. 13. ARTEMIS și ENIAC încheiaseră acorduri administrative cu autoritățile naționale de finanțare din statele membre și aceste acorduri continuă să se aplice și după fuziunea acestor două întreprinderi comune în vederea înființării întreprinderii comune ECSEL. Acordurile respective prevăd faptul că auditurile ex post ale acestor plăți sunt delegate autorităților naționale de finanțare, care desfășoară audituri în numele întreprinderii comune. Strategiile de audit ex post ale întreprinderilor comune ARTEMIS și ENIAC se bazau în mare măsură pe auditul declarațiilor de cheltuieli aferente proiectelor care este efectuat de autoritățile naționale de finanțare (9). 14. Deși auditul declarațiilor de cheltuieli aferente proiectelor a fost delegat autorităților naționale de finanțare, acordurile administrative semnate cu acestea nu conțin dispoziții practice privind auditurile ex post. 15. Rapoartele de audit primite de la autoritățile naționale de finanțare acopereau aproximativ 61 % (începând din aprilie 2015) din costurile legate de proiectele finalizate. Întreprinderea comună ECSEL nu a evaluat însă calitatea acestor audituri. Curtea a realizat o evaluare a strategiilor de audit, inclusiv a rapoartelor de audit, elaborate de trei autorități naționale de finanțare, în urma căreia a reieșit că metodologiile utilizate de aceste autorități nu permiteau întreprinderii comune ECSEL să calculeze o rată de eroare ponderată fiabilă și nici o rată de eroare reziduală pentru proiectele lansate în cadrul întreprinderilor comune ARTEMIS și ENIAC. Prin urmare, nu este posibil să se concluzioneze dacă auditurile ex post pentru proiectele din cadrul ARTEMIS și ENIAC funcționau în mod eficace și dacă acest instrument esențial de control permitea obținerea unei asigurări suficiente privind legalitatea și regularitatea operațiunilor subiacente. Opinie cu rezerve privind legalitatea și regularitatea operațiunilor subiacente conturilor 16. În opinia Curții, cu excepția posibilelor efecte ale aspectului descris la punctele 12-15, care prezintă argumentele aflate la baza exprimării opiniei cu rezerve, operațiunile subiacente conturilor anuale ale întreprinderii comune aferente exercițiului financiar încheiat la 31 decembrie 2014 sunt, sub toate aspectele semnificative, conforme cu legile și reglementările în vigoare.